“Sílba woe ai gôl woe byáwóge ai ma; biníngá bóe ai bɔ́n bóe báwōge ai wa.” 4Ńdɔ ǹkúkúmá yǎ Ísraɛ̂l a ngáyalan nâ: “Anə́ ḿból wādzó, ǎ ńtī ǹkúkúmá, mə nə éńgoe, ai byə́m byámā bísə.” 5Ńdɔ̄ bəlóman bə́ ngádúgan sɔ́ bɔ́ nâ: “Ben Hadad a dzó nâ: “Ma lóm wa m̀bándá nâ: “Váá mā sílba woe, ai gôl woe, bəyál bóe ai bɔ́n boe.” 6Ngə́ təge ai nálā ábōg di okídí, mə lóm yǎ bītúgā byámā nə bə́ zu wa vun ndá ai məndá bítúgā bíe, bə́ tɔb é byə́m bísə̄ bádiŋ, bə́ man byá nɔŋ.” 7Ńdɔ ǹkúkúmá yā Ísraɛ̂l a ngábánda bənyiá bodo mvié bə́sə̄ yā ńnam nyé nâ: “Támán fɔmbɔ̌ nā, mǐ yén ḿbōl é mod nyɔ́ ā dzə́ŋ ádzō; a lóm bod nâ bə́ nɔŋ bəyál báma, ai bɔ́n báma, sílba wama ai gôl wama, á mə̄ nə́ há, ma ndzí kig kaman ai nyé tɔ dzóm dzyà yā étē.” 8Ńdɔ bənyiá bodo mvié bə́sə ai ǹnam ósə bə́ ngádzó ai nyé nâ: “O bə́ vógolo ngə́ á yə̄bə.” 9Ńdɔ a ngádzó ai bəlóman bə́ Ben Hadad nâ: “Kadán maǹtí ǹkúkúmá nâ: É mam mə́sə̄ yǎ ó ngátádi sílī étūgā dzóe éyɔŋ ósú, émɔ mǎyi bɔ́; édí lə́ mvúa dí, ńdɔ mǎyǐ kig bɔ́.” Ńdɔ bitúgā bí ngátíe bí kə́ nye və́ éyalan. 10Ńdɔ̄ Ben Hadad a ngábad lóm bod ábə̄ nyé nə́ bə́ kə̄ nyé kǎd naa: “Bəzambá bə́ kúbú mā ámālá dī, bə́ báág fə̄ édí ávɔ̄g, ngə́ mə̄tsɔ́ yā Samaría mâyi yəan á dwé ású é bod bə́sə̄ bátoŋ ma.” 11Ńdɔ ǹkúkúmá yǎ Ísraɛ̂l a ngáyalan nâ: “Kadán nyé naa: “É mod a bɔ́d byə́m bítá ángə̄də́g a bə́ bɔ ńgūngúán anə́ é mod a sɔ́dí byá ńsɔ̄dán.” 12Éyɔŋ Ben Hadad a ngáwóg m̀bándá, hála a nyûgu miǹkúkúmá bílām á bibə̌m, nyé ai bod bóé naa: “Komán bitíé.” Ńdɔ̄ bə́ ngáman kɔ̌m bītíé byábán nə́ bâkə lúman ai tísɔn.